CELEX: 32018R1042
Language: el
Date: 2018-07-23 00:00:00
Title: Κανονισμός (ΕΕ) 2018/1042 της Επιτροπής, της 23ης Ιουλίου 2018, σχετικά με την τροποποίηση του κανονισμού (ΕΕ) αριθ. 965/2012, όσον αφορά τις τεχνικές απαιτήσεις και τις διοικητικές διαδικασίες σχετικά με την εισαγωγή υποστηρικτικών προγραμμάτων, την ψυχολογική αξιολόγηση πληρωμάτων πτήσης, καθώς και τον συστηματικό και τον δειγματοληπτικό έλεγχο ψυχοτρόπων ουσιών, για να διασφαλίζεται η καλή κατάσταση της υγείας των μελών πληρωμάτων πτήσης και των μελών πληρωμάτων θαλάμου επιβατών και όσον αφορά τον εξοπλισμό νεότευκτων αεροπλάνων με στροβιλοκινητήρα, μέγιστης πιστοποιημένης μάζας απογείωσης έως 5700 kg και εγκεκριμένων να μεταφέρουν έξι έως εννέα επιβάτες, με σύστημα προειδοποίησης γειτνίασης εδάφους

25.7.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 188/3
               
            
         ΚΑΝΟΝΙΣΜΌΣ (ΕΕ) 2018/1042 ΤΗΣ ΕΠΙΤΡΟΠΉΣ
         της 23ης Ιουλίου 2018
         σχετικά με την τροποποίηση του κανονισμού (ΕΕ) αριθ. 965/2012, όσον αφορά τις τεχνικές απαιτήσεις και τις διοικητικές διαδικασίες σχετικά με την εισαγωγή υποστηρικτικών προγραμμάτων, την ψυχολογική αξιολόγηση πληρωμάτων πτήσης, καθώς και τον συστηματικό και τον δειγματοληπτικό έλεγχο ψυχοτρόπων ουσιών, για να διασφαλίζεται η καλή κατάσταση της υγείας των μελών πληρωμάτων πτήσης και των μελών πληρωμάτων θαλάμου επιβατών και όσον αφορά τον εξοπλισμό νεότευκτων αεροπλάνων με στροβιλοκινητήρα, μέγιστης πιστοποιημένης μάζας απογείωσης έως 5 700 kg και εγκεκριμένων να μεταφέρουν έξι έως εννέα επιβάτες, με σύστημα προειδοποίησης γειτνίασης εδάφους
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 7 παράγραφος 6, το άρθρο 8 παράγραφος 5 και το άρθρο 10 παράγραφος 5,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 965/2012 της Επιτροπής (2) καθορίζει λεπτομερείς κανόνες για τις πτητικές λειτουργίες εμπορικών αερομεταφορών με αεροπλάνα και ελικόπτερα, καθώς και για τις επιθεωρήσεις διαδρόμου των φορέων εκμετάλλευσης αεροσκαφών υπό την εποπτεία ασφάλειας πτήσεων άλλου κράτους μέλους ή τρίτης χώρας, όταν προσγειώνονται σε αεροδρόμια ευρισκόμενα σε έδαφος που υπόκειται στις διατάξεις της Συνθήκης. Ο εν λόγω κανονισμός ορίζει επίσης ότι τα μέλη του πληρωμάτων δεν εκτελούν καθήκοντα σε αεροσκάφος όταν βρίσκονται υπό την επήρεια ψυχοτρόπων ουσιών ή όταν είναι ανίκανα προς εργασία λόγω τραυματισμού, κόπωσης, φαρμακευτικής αγωγής, ασθένειας ή άλλης παρόμοιας αιτίας.
                  
               
                     (2)
                  
                  
                     Ο Ευρωπαϊκός Οργανισμός Ασφάλειας της Αεροπορίας («ο Οργανισμός») εντόπισε ορισμένες περιπτώσεις διακινδύνευσης της ασφάλειας και έχει εκδώσει συστάσεις για τον μετριασμό της εν λόγω διακινδύνευσης. Η εφαρμογή ορισμένων από τις συστάσεις αυτές απαιτεί ρυθμιστικές αλλαγές όσον αφορά την ψυχολογική αξιολόγηση των πληρωμάτων πτήσης πριν από την έναρξη εκτέλεσης της πτήσης γραμμής, την εφαρμογή υποστηρικτικού προγράμματος για τα πληρώματα πτήσης, τη διενέργεια από τα κράτη μέλη δειγματοληπτικών ελέγχων της αλκοολαιμίας στα μέλη πληρωμάτων πτήσης και στα μέλη πληρωμάτων θαλάμου επιβατών, και τον συστηματικό έλεγχο ψυχοτρόπων ουσιών στα μέλη πληρωμάτων πτήσης και στα μέλη πληρωμάτων θαλάμου επιβατών από τους φορείς εκμετάλλευσης αεροσκαφών εμπορικών αερομεταφορών.
                  
               
                     (3)
                  
                  
                     Όσον αφορά τον έλεγχο ψυχοτρόπων ουσιών, πρέπει να λαμβάνεται υπόψη το Εγχειρίδιο του Διεθνούς Οργανισμού Πολιτικής Αεροπορίας (ΔΟΠΑ) για την Πρόληψη της Προβληματικής Χρήσης Ουσιών κατά την εργασία στον τομέα της αεροπορίας (έγγραφο 9654).
                  
               
                     (4)
                  
                  
                     Το υφιστάμενο πρόγραμμα επιθεώρησης διαδρόμου που αναφέρεται στο τμήμα RAMP του παραρτήματος II του κανονισμού (ΕΕ) αριθ. 965/2012 προβλέπει ήδη ένα πλαίσιο για τη συστηματική, δομημένη και βάσει κινδύνου επιθεώρηση των φορέων εκμετάλλευσης αεροσκαφών, το οποίο περιέχει αναλυτικές διατάξεις και διασφαλίσεις όσον αφορά, μεταξύ άλλων, την προστασία δεδομένων, την εκπαίδευση των επιθεωρητών, τη δειγματοληψία βάσει κινδύνου, την απαγόρευση απογείωσης αεροσκαφών και την αποφυγή περιττών καθυστερήσεων. Ως εκ τούτου, είναι σκόπιμο να εφαρμόζεται το εν λόγω παγιωμένο πλαίσιο για τον έλεγχο της αλκοολαιμίας στα μέλη πληρωμάτων πτήσης και στα μέλη πληρωμάτων θαλάμου επιβατών. Μέλος πληρώματος πτήσης ή μέλος πληρώματος θαλάμου επιβατών που αρνείται να συνεργαστεί κατά τη διάρκεια των ελέγχων ή που έχει διαπιστωθεί ότι βρίσκεται υπό την επήρεια ψυχοτρόπων ουσιών δεν αναλαμβάνει υπηρεσία.
                  
               
                     (5)
                  
                  
                     Σε ορισμένα κράτη μέλη, οι δειγματοληπτικοί έλεγχοι ψυχοτρόπων ουσιών διενεργούνται ήδη από υπαλλήλους άλλους από τους εξουσιοδοτημένους βάσει του τμήματος RAMP του παραρτήματος II. Συνεπώς, τα κράτη μέλη θα πρέπει να είναι σε θέση να διενεργούν, υπό ορισμένους όρους, τον έλεγχο της αλκοολαιμίας στα μέλη πληρωμάτων πτήσης και στα μέλη πληρωμάτων θαλάμου επιβατών εκτός του πλαισίου του προγράμματος επιθεωρήσεων διαδρόμου του παραρτήματος II του κανονισμού (ΕΕ) αριθ. 965/2012.
                  
               
                     (6)
                  
                  
                     Τα κράτη μέλη θα πρέπει επίσης να έχουν τη δυνατότητα να διενεργούν πρόσθετους ελέγχους για την παρουσία των ψυχοτρόπων ουσιών πέραν της αλκοόλης.
                  
               
                     (7)
                  
                  
                     Ο ΔΟΠΑ συνιστά στα μέρη I και ΙΙ του παραρτήματος 6 της σύμβασης του Σικάγου τα αεροπλάνα με στροβιλοκινητήρα, μέγιστης πιστοποιημένης μάζας απογείωσης έως 5 700 kg (MCTOM) και με μέγιστη επιχειρησιακή διαμόρφωση θέσεων επιβατών από έξι έως εννέα θέσεις, να είναι εξοπλισμένα με σύστημα προειδοποίησης προσέγγισης εδάφους.
                  
               
                     (8)
                  
                  
                     Με σκοπό την εναρμόνιση με τα πρότυπα του ΔΟΠΑ και τις συνιστώμενες πρακτικές του ΔΟΠΑ, καθώς και τον μετριασμό της διακινδύνευσης πρόσκρουσης ελεγχόμενης πτήσης στο έδαφος, ο κανονισμός (ΕΕ) αριθ. 965/2012 θα πρέπει να τροποποιηθεί αναλόγως.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό βασίζονται στις γνώμες αριθ. 14/2016 και αριθ. 15/2016 που έχει εκδώσει ο Οργανισμός σύμφωνα με το άρθρο 19 παράγραφος 1 του κανονισμού (ΕΚ) αριθ. 216/2008.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 65 του κανονισμού (ΕΚ) αριθ. 216/2008,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 965/2012 τροποποιείται ως εξής:
            
                        1)
                     
                     
                        το άρθρο 4 αντικαθίσταται από το ακόλουθο κείμενο:
                        
                           «Άρθρο 4
                           Επιθεωρήσεις διαδρόμου
                           
                              1.   Οι επιθεωρήσεις διαδρόμου αεροσκαφών φορέων εκμετάλλευσης, υποκείμενων στην εποπτεία ασφάλειας πτήσεων άλλου κράτους μέλους ή τρίτης χώρας, πραγματοποιούνται σύμφωνα με το τμήμα RAMP του παραρτήματος II.
                           
                           
                              2.   Τα κράτη μέλη εξασφαλίζουν ότι διενεργείται ο έλεγχος αλκοολαιμίας των πληρωμάτων πτήσης και των πληρωμάτων θαλάμου επιβατών των φορέων εκμετάλλευσης αεροσκαφών υπό την εποπτεία τους, καθώς και των φορέων εκμετάλλευσης υπό την εποπτεία άλλου κράτους μέλους ή τρίτης χώρας. Ο εν λόγω έλεγχος εκτελείται από επιθεωρητές διαδρόμου στο πλαίσιο του προγράμματος επιθεώρησης διαδρόμου του τμήματος RAMP του παραρτήματος II.
                           
                           
                              3.   Κατά παρέκκλιση από την παράγραφο 2, τα κράτη μέλη δύνανται να διασφαλίζουν ότι ο έλεγχος αλκοολαιμίας των πληρωμάτων πτήσης και των πληρωμάτων θαλάμου επιβατών εκτελείται από άλλους εξουσιοδοτημένους υπαλλήλους και εκτός του πλαισίου του προγράμματος επιθεωρήσεων διαδρόμου του τμήματος RAMP του παραρτήματος II, υπό τον όρο ότι ο εν λόγω έλεγχος αλκοολαιμίας επιτυγχάνει τους ίδιους στόχους και διαπνέεται από τις ίδιες αρχές με τους ελέγχους που διενεργούνται βάσει του τμήματος RAMP του παραρτήματος II. Τα αποτελέσματα των εν λόγω ελέγχων αλκοολαιμίας καταχωρίζονται στην κεντρική βάση δεδομένων σύμφωνα με την ARO.RAMP.145 στοιχείο β).
                           
                           
                              4.   Τα κράτη μέλη δύνανται να διενεργούν πρόσθετους ελέγχους ψυχοτρόπων ουσιών πέραν της αλκοόλης. Στην περίπτωση αυτή, το κράτος μέλος ενημερώνει σχετικά τον Ευρωπαϊκό Οργανισμό Ασφάλειας της Αεροπορίας (“ο Οργανισμός”) και την Επιτροπή.»·
                           
                        
                     
                  
                        2)
                     
                     
                        το άρθρο 9β αντικαθίσταται από το ακόλουθο κείμενο:
                        
                           «Άρθρο 9β
                           Επανεξέταση
                           
                              1.   Ο Οργανισμός επανεξετάζει διαρκώς την αποτελεσματικότητα των διατάξεων σχετικά με τους περιορισμούς του χρόνου πτήσης και υπηρεσίας και τις απαιτήσεις ανάπαυσης που περιλαμβάνονται στα παραρτήματα II και ΙΙΙ. Ο Οργανισμός συντάσσει την πρώτη έκθεση σχετικά με τα πορίσματα της διαδικασίας αυτής το αργότερο στις 18 Φεβρουαρίου 2019.
                              Η επανεξέταση αυτή περιλαμβάνει επιστημονική εμπειρογνωσία και βασίζεται στα επιχειρησιακά δεδομένα που συλλέγονται, με τη συνδρομή των κρατών μελών, σε μακροπρόθεσμη βάση μετά την ημερομηνία έναρξης εφαρμογής του παρόντος κανονισμού.
                              Κατά την επανεξέταση αξιολογούνται οι επιπτώσεις τουλάχιστον των κάτωθι στην ετοιμότητα των πληρωμάτων:
                              
                                          α)
                                       
                                       
                                          υπηρεσία άνω των 13 ωρών κατά το πλέον ευνοϊκό διάστημα της ημέρας·
                                       
                                    
                                          β)
                                       
                                       
                                          υπηρεσία άνω των 10 ωρών κατά το λιγότερο ευνοϊκό διάστημα της ημέρας·
                                       
                                    
                                          γ)
                                       
                                       
                                          υπηρεσία άνω των 11 ωρών για τα μέλη πληρωμάτων σε άγνωστη κατάσταση εγκλιματισμού·
                                       
                                    
                                          δ)
                                       
                                       
                                          υπηρεσία που συμπεριλαμβάνει μεγάλο αριθμό τομέων (άνω των 6)·
                                       
                                    
                                          ε)
                                       
                                       
                                          εφημερίες, όπως επιφυλακή ή εφεδρεία, που ακολουθούνται από περιόδους πτητικής απασχόλησης· και
                                       
                                    
                                          στ)
                                       
                                       
                                          άστατα προγράμματα υπηρεσίας.
                                       
                                    
                           
                              2.   Ο Οργανισμός επανεξετάζει διαρκώς την αποτελεσματικότητα των διατάξεων που αφορούν τα υποστηρικτικά προγράμματα, την ψυχολογική αξιολόγηση των πληρωμάτων πτήσης και τον συστηματικό και τον δειγματοληπτικό έλεγχο ψυχοτρόπων ουσιών, ώστε να διασφαλίζεται η καλή κατάσταση της υγείας των μελών των πληρωμάτων πτήσης και των μελών των πληρωμάτων θαλάμου επιβατών όπως ορίζεται στα παραρτήματα II και IV. Το αργότερο στις 14 Αυγούστου 2022, ο Οργανισμός συντάσσει την πρώτη έκθεση σχετικά με τα αποτελέσματα της επανεξέτασης αυτής.
                              Η επανεξέταση περιλαμβάνει σχετική εμπειρογνωσία και βασίζεται στα συλλεγόμενα δεδομένα, με τη συνδρομή των κρατών μελών και του Οργανισμού, σε μακροπρόθεσμη βάση.»·
                           
                        
                     
                  
                        3)
                     
                     
                        τα παραρτήματα I, II, IV, VI, VII και VIII τροποποιούνται σύμφωνα με το παράρτημα του παρόντος κανονισμού.
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 14 Αυγούστου 2020.
            Ωστόσο, τα σημεία 3 στ) και 6 β) του παραρτήματος εφαρμόζονται από τις 14 Αυγούστου 2018.
         
         
            Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
            Βρυξέλλες, 23 Ιουλίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 79 της 13.3.2008, σ. 1.
         
            (2)  Κανονισμός (ΕΕ) αριθ. 965/2012 της Επιτροπής, της 5ης Οκτωβρίου 2012, για καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 296 της 25.10.2012, σ. 1).
      
      
         
            ΠΑΡΑΡΤΗΜΑ
            Τα παραρτήματα I, II, IV, VI, VII και VIII του κανονισμού (ΕΕ) αριθ. 965/2012 τροποποιούνται ως εξής:
            
                        1.
                     
                     
                        Το παράρτημα I τροποποιείται ως εξής:
                        
                                    α)
                                 
                                 
                                    παρεμβάλλεται το ακόλουθο σημείο 78α.:
                                    «78α.   “κατάχρηση ουσιών”: η χρήση μίας ή περισσότερων ψυχοτρόπων ουσιών από μέλη πληρώματος πτήσης, μέλη πληρώματος θαλάμου επιβατών και άλλο προσωπικό κρίσιμο ως προς την ασφάλεια κατά τρόπο που:
                                    
                                                α)
                                             
                                             
                                                συνιστά άμεσο κίνδυνο για τον χρήστη ή θέτει σε κίνδυνο τη ζωή, την υγεία ή την ευημερία άλλων· και/ή
                                             
                                          
                                                β)
                                             
                                             
                                                προκαλεί ή επιδεινώνει επαγγελματικό, κοινωνικό, διανοητικό ή σωματικό πρόβλημα ή διαταραχή·»·
                                             
                                          
                              
                                    β)
                                 
                                 
                                    παρεμβάλλεται το ακόλουθο σημείο 98α.:
                                    «98α.   “ψυχοτρόποι ουσίες”: το οινόπνευμα, τα οπιοειδή, τα κανναβινοειδή, τα ηρεμιστικά και τα υπνωτικά, η κοκαΐνη, άλλα ψυχοδιεγερτικά, παραισθησιογόνα και πτητικοί διαλύτες, πλην της καφεΐνης και του καπνού·»·
                                 
                              
                                    γ)
                                 
                                 
                                    παρεμβάλλεται το ακόλουθο σημείο 105α.:
                                    «105α.   “προσωπικό κρίσιμο ως προς την ασφάλεια”: πρόσωπα τα οποία ενδέχεται να θέσουν σε κίνδυνο την ασφάλεια της αεροπορίας εάν δεν εκτελέσουν ορθά τα καθήκοντα και την αποστολή τους, στα οποία συγκαταλέγονται μεταξύ άλλων τα μέλη πληρωμάτων πτήσης και τα μέλη πληρωμάτων θαλάμου επιβατών, το προσωπικό συντήρησης αεροσκαφών και οι ελεγκτές εναέριας κυκλοφορίας·»·
                                 
                              
                  
                        2.
                     
                     
                        το παράρτημα II (Μέρος-ARΟ) τροποποιείται ως εξής:
                        
                                    α)
                                 
                                 
                                    παρεμβάλλεται η ακόλουθη ARO.RAMP.106:
                                    «ARO.RAMP.106   Έλεγχος αλκοολαιμίας
                                    
                                    
                                                α)
                                             
                                             
                                                Η αρμόδια αρχή διενεργεί έλεγχο αλκοολαιμίας στα μέλη πληρωμάτων πτήσης και στα μέλη πληρωμάτων θαλάμου επιβατών.
                                             
                                          
                                                β)
                                             
                                             
                                                Ο Οργανισμός παρέχει στις αρμόδιες αρχές κατάλογο των φορέων εκμετάλλευσης αεροσκαφών της Ένωσης και τρίτων χωρών για την ιεράρχηση των ελέγχων αλκοολαιμίας στο πλαίσιο του προγράμματος επιθεώρησης διαδρόμου σύμφωνα με την ARO.RAMP.105, με βάση αξιολόγηση διακινδύνευσης που διενεργεί ο Οργανισμός, λαμβάνοντας υπόψη την αξιοπιστία και την αποτελεσματικότητα των υφιστάμενων προγραμμάτων ελέγχου ψυχοτρόπων ουσιών.
                                             
                                          
                                                γ)
                                             
                                             
                                                Κατά την επιλογή των φορέων εκμετάλλευσης αεροσκαφών για τον έλεγχο αλκοολαιμίας στα πληρώματα πτήσης και στα πληρώματα θαλάμου επιβατών, η αρμόδια αρχή χρησιμοποιεί τον κατάλογο που ορίζεται στο στοιχείο β).
                                             
                                          
                                                δ)
                                             
                                             
                                                Όποτε δεδομένα ελέγχου αλκοολαιμίας καταχωρίζονται στην κεντρική βάση δεδομένων σύμφωνα με το στοιχείο β) της ARO.RAMP.145, η αρμόδια αρχή μεριμνά ώστε τα δεδομένα αυτά να μην περιέχουν δεδομένα προσωπικού χαρακτήρα του εκάστοτε μέλους πληρώματος.
                                             
                                          
                                                ε)
                                             
                                             
                                                Σε περίπτωση εύλογης αιτίας ή υπόνοιας, ο έλεγχος αλκοολαιμίας επιτρέπεται να διενεργηθεί σε οποιαδήποτε χρονική στιγμή.
                                             
                                          
                                                στ)
                                             
                                             
                                                Στη μέθοδο ελέγχου αλκοολαιμίας εφαρμόζονται αναγνωρισμένα πρότυπα ποιότητας που διασφαλίζουν ακριβή αποτελέσματα ελέγχου.
                                             
                                          
                                                ζ)
                                             
                                             
                                                Μέλος πληρώματος πτήσης ή μέλος πληρώματος θαλάμου επιβατών που αρνείται να συνεργαστεί κατά τους ελέγχους ή έχει διαπιστωθεί ότι βρίσκεται υπό την επήρεια αλκοόλης μετά από θετικό αποτέλεσμα ελέγχου δεν αναλαμβάνει υπηρεσία.»·
                                             
                                          
                              
                  
                        3.
                     
                     
                        το παράρτημα IV (Μέρος-CAT) τροποποιείται ως εξής:
                        
                                    α)
                                 
                                 
                                    στην CAT.GEN.MPA.100, το στοιχείο γ) σημείο 1. αντικαθίσταται από το ακόλουθο κείμενο:
                                    
                                                «1.
                                             
                                             
                                                όταν βρίσκεται υπό την επήρεια ψυχοτρόπων ουσιών ή όταν είναι ανίκανο προς εργασία λόγω τραυματισμού, κόπωσης, φαρμακευτικής αγωγής, ασθένειας ή άλλης παρεμφερούς αιτίας·»·
                                             
                                          
                              
                                    β)
                                 
                                 
                                    η CAT.GEN.MPA.170 αντικαθίσταται από το ακόλουθο κείμενο:
                                    «CAT.GEN.MPA. 170   Ψυχοτρόποι ουσίες
                                    
                                    
                                                α)
                                             
                                             
                                                Ο φορέας εκμετάλλευσης αεροσκαφών λαμβάνει όλα τα εύλογα μέτρα ώστε να εξασφαλίζεται ότι κανένα άτομο δεν εισέρχεται ούτε παραμένει σε αεροσκάφος όταν βρίσκεται υπό την επήρεια ψυχοτρόπων ουσιών σε βαθμό που μπορεί να τεθεί σε κίνδυνο η ασφάλεια του αεροσκάφους ή των επιβαινόντων του.
                                             
                                          
                                                β)
                                             
                                             
                                                Ο φορέας εκμετάλλευσης αεροσκαφών αναπτύσσει και εφαρμόζει πολιτική πρόληψης και ανίχνευσης της κατάχρησης ψυχοτρόπων ουσιών από μέλη πληρωμάτων πτήσης και μέλη πληρωμάτων θαλάμου επιβατών, καθώς και από άλλο προσωπικό κρίσιμο ως προς την ασφάλεια υπό τον άμεσο έλεγχό του, ώστε να διασφαλίζεται ότι δεν τίθεται σε κίνδυνο η ασφάλεια του αεροσκάφους ή των επιβαινόντων του.
                                             
                                          
                                                γ)
                                             
                                             
                                                Με την επιφύλαξη της εφαρμοστέας εθνικής νομοθεσίας για την προστασία των δεδομένων σχετικά με τον έλεγχο των προσώπων, ο φορέας εκμετάλλευσης αεροσκαφών καθορίζει και εφαρμόζει αντικειμενική και διαφανή διαδικασία που δεν εισάγει διακρίσεις για την πρόληψη και την ανίχνευση περιπτώσεων κατάχρησης ψυχοτρόπων ουσιών από τα οικεία πληρώματα πτήσης και θαλάμου επιβατών και από άλλο προσωπικό κρίσιμο ως προς την ασφάλεια.
                                             
                                          
                                                δ)
                                             
                                             
                                                Σε περίπτωση επιβεβαιωμένου θετικού αποτελέσματος του ελέγχου, ο φορέας εκμετάλλευσης αεροσκαφών ενημερώνει αμέσως την οικεία αρμόδια αρχή και την αρχή που είναι αρμόδια για το σχετικό προσωπικό, όπως ιατρικός αξιολογητής της αρχής αδειοδότησης.»·
                                             
                                          
                              
                                    γ)
                                 
                                 
                                    η CAT.GEN.MPA.175 αντικαθίσταται από το ακόλουθο κείμενο:
                                    «CAT.GEN.MPA.175   Διακινδύνευση της ασφαλείας
                                    
                                    
                                                α)
                                             
                                             
                                                Ο φορέας εκμετάλλευσης αεροσκαφών λαμβάνει όλα τα εύλογα μέτρα για να εξασφαλίζεται ότι κανένα πρόσωπο δεν ενεργεί απερίσκεπτα, εκ προθέσεως, απρόσεκτα, ούτε ενεργεί εξ αμελείας κατά τρόπο που:
                                                
                                                            1.
                                                         
                                                         
                                                            θέτει σε κίνδυνο το αεροσκάφος ή επιβαίνοντα· ή
                                                         
                                                      
                                                            2.
                                                         
                                                         
                                                            προκαλεί κίνδυνο ή επιτρέπει τη δημιουργία επικίνδυνων συνθηκών για πρόσωπο ή περιουσιακό στοιχείο.
                                                         
                                                      
                                          
                                                β)
                                             
                                             
                                                Ο φορέας εκμετάλλευσης αεροσκαφών εξασφαλίζει ότι το πλήρωμα πτήσης έχει υποβληθεί σε ψυχολογική αξιολόγηση πριν από την έναρξη εκτέλεσης πτήσης γραμμής ώστε:
                                                
                                                            1.
                                                         
                                                         
                                                            να διαπιστώνονται τα ψυχολογικά χαρακτηριστικά και η καταλληλότητα του πληρώματος πτήσης στο περιβάλλον εργασίας· και
                                                         
                                                      
                                                            2.
                                                         
                                                         
                                                            να μειώνεται η πιθανότητα αρνητικών παρεμβολών στην ασφαλή λειτουργία του αεροσκάφους.
                                                         
                                                      
                                          
                                                γ)
                                             
                                             
                                                Ανάλογα με το μέγεθος, τη φύση και την πολυπλοκότητα των δραστηριοτήτων του φορέα εκμετάλλευσης, ο φορέας εκμετάλλευσης αεροσκαφών μπορεί να αντικαταστήσει την ψυχολογική αξιολόγηση που αναφέρεται στο στοιχείο β) από εσωτερική αξιολόγηση των ψυχολογικών χαρακτηριστικών και της καταλληλότητας του πληρώματος πτήσης.»·
                                             
                                          
                              
                                    δ)
                                 
                                 
                                    παρεμβάλλεται η ακόλουθη CAT.GEN.MPA.215:
                                    «CAT.GEN.MPA.215   Υποστηρικτικό πρόγραμμα
                                    
                                    
                                                α)
                                             
                                             
                                                Ο φορέας εκμετάλλευσης αεροσκαφών καθιστά δυνατή, διευκολύνει και διασφαλίζει την πρόσβαση σε προδραστικό υποστηρικτικό πρόγραμμα χωρίς τιμωρητικό σκοπό, το οποίο βοηθά και στηρίζει τα μέλη πληρώματος πτήσης στην αναγνώριση, την αντιμετώπιση και την επίλυση κάθε προβλήματος που ενδέχεται να επηρεάσει αρνητικά την ικανότητα ασφαλούς άσκησης των δικαιωμάτων του πτυχίου τους. Η εν λόγω πρόσβαση είναι στη διάθεση όλων των πληρωμάτων πτήσης.
                                             
                                          
                                                β)
                                             
                                             
                                                Με την επιφύλαξη της εφαρμοστέας εθνικής νομοθεσίας σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και την ελεύθερη κυκλοφορία των δεδομένων αυτών, η προστασία του απορρήτου των δεδομένων αποτελεί προϋπόθεση για ένα αποτελεσματικό υποστηρικτικό πρόγραμμα, διότι ενθαρρύνει τη χρήση ενός τέτοιου προγράμματος και διασφαλίζει την ακεραιότητά του.»·
                                             
                                          
                              
                                    ε)
                                 
                                 
                                    στην CAT.GEN.NMPA.100 στοιχείο β) το σημείο 1. αντικαθίσταται από το ακόλουθο κείμενο:
                                    
                                                «1.
                                             
                                             
                                                όταν βρίσκεται υπό την επήρεια ψυχοτρόπων ουσιών ή όταν είναι ανίκανο προς εργασία λόγω τραυματισμού, κόπωσης, φαρμακευτικής αγωγής, ασθένειας ή άλλης παρεμφερούς αιτίας·»·
                                             
                                          
                              
                                    στ)
                                 
                                 
                                    στην CAT.IDE.A.150, προστίθεται το ακόλουθο στοιχείο γ):
                                    
                                                «γ)
                                             
                                             
                                                Τα αεροπλάνα με στροβιλοκινητήρα, των οποίων το ατομικό πιστοποιητικό αξιοπλοΐας (CofA) εκδόθηκε για πρώτη φορά μετά την 1η Ιανουαρίου 2019, μέγιστης πιστοποιημένης μάζας απογείωσης έως 5 700 kg και μέγιστης επιχειρησιακής διαμόρφωσης έξι έως εννέα θέσεων, είναι εξοπλισμένα με σύστημα προειδοποίησης γειτνίασης εδάφους (TAWS) το οποίο πληροί τις απαιτήσεις για εξοπλισμό κατηγορίας Β, όπως καθορίζεται σε αποδεκτό πρότυπο.»·
                                             
                                          
                              
                  
                        4.
                     
                     
                        το παράρτημα VI (Μέρος-NCC) τροποποιείται ως εξής:
                        
                                    α)
                                 
                                 
                                    στη NCC.GEN.105 στοιχείο ε) το σημείο 2. αντικαθίσταται από το ακόλουθο κείμενο:
                                    
                                                «2.
                                             
                                             
                                                όταν βρίσκεται υπό την επήρεια ψυχοτρόπων ουσιών ή για άλλους λόγους αναφερόμενους στο 7.ζ του παραρτήματος IV του κανονισμού (ΕΚ) αριθ. 216/2008.»·
                                             
                                          
                              
                  
                        5.
                     
                     
                        το παράρτημα VII (Μέρος-NCO) τροποποιείται ως εξής:
                        
                                    α)
                                 
                                 
                                    στη NCO.SPEC.115 στοιχείο ε) το σημείο 2. αντικαθίσταται από το ακόλουθο κείμενο:
                                    
                                                «2.
                                             
                                             
                                                όταν βρίσκεται υπό την επήρεια ψυχοτρόπων ουσιών ή για άλλους λόγους αναφερόμενους στο 7.ζ του παραρτήματος IV του κανονισμού (ΕΚ) αριθ. 216/2008.»·
                                             
                                          
                              
                  
                        6.
                     
                     
                        το παράρτημα VIII (Μέρος-SPO) τροποποιείται ως εξής:
                        
                                    α)
                                 
                                 
                                    στη SPO.GEN.105 στοιχείο ε) το σημείο 2. αντικαθίσταται από το ακόλουθο κείμενο:
                                    
                                                «2.
                                             
                                             
                                                όταν βρίσκεται υπό την επήρεια ψυχοτρόπων ουσιών ή για άλλους λόγους αναφερόμενους στο 7.ζ του παραρτήματος IV του κανονισμού (ΕΚ) αριθ. 216/2008.»·
                                             
                                          
                              
                                    β)
                                 
                                 
                                    η SPO.IDE.A.130 αντικαθίσταται από το ακόλουθο κείμενο:
                                    «SPO.IDE.A.130   Σύστημα προειδοποίησης γειτνίασης εδάφους (TAWS)
                                    
                                    
                                                α)
                                             
                                             
                                                Αεροπλάνα με στροβιλοκινητήρα μέγιστης πιστοποιημένης μάζας απογείωσης (MCTOM) άνω των 5 700 kg ή μέγιστης επιχειρησιακής διαμόρφωσης άνω των εννέα θέσεων είναι εξοπλισμένα με σύστημα προειδοποίησης γειτνίασης εδάφους (TAWS) το οποίο πληροί τις απαιτήσεις για:
                                                
                                                            1.
                                                         
                                                         
                                                            εξοπλισμό κατηγορίας Α, όπως καθορίζεται σε αποδεκτό πρότυπο, για αεροπλάνα των οποίων το ατομικό πιστοποιητικό αξιοπλοΐας (CofA) εκδόθηκε για πρώτη φορά μετά την 1η Ιανουαρίου 2011· ή
                                                         
                                                      
                                                            2.
                                                         
                                                         
                                                            εξοπλισμό κατηγορίας Β, όπως καθορίζεται σε αποδεκτό πρότυπο, για αεροπλάνα των οποίων το ατομικό CofA εκδόθηκε για πρώτη φορά την 1η Ιανουαρίου 2011 ή πριν.
                                                         
                                                      
                                          
                                                β)
                                             
                                             
                                                Αεροπλάνα με στροβιλοκινητήρα των οποίων το ατομικό πιστοποιητικό αξιοπλοΐας (CofA) εκδόθηκε για πρώτη φορά μετά την 1η Ιανουαρίου 2019, είναι μέγιστης πιστοποιημένης μάζας απογείωσης έως 5 700 kg και μέγιστης επιχειρησιακής διαμόρφωσης έξι έως εννέα θέσεων, τα οποία χρησιμοποιούνται σε πτητικές λειτουργίες εμπορικών αερομεταφορών, είναι εξοπλισμένα με σύστημα προειδοποίησης γειτνίασης εδάφους (TAWS) το οποίο πληροί τις απαιτήσεις για εξοπλισμό κατηγορίας Β, όπως καθορίζεται σε αποδεκτό πρότυπο.».